KIRJALLINEN KYSYMYS E-2073/00

esittäjä(t): Elizabeth Lynne (ELDR) komissiolle

(27. kesäkuuta 2000)

Aihe: Ikään perustuvan syrjinnän poistamisen alalla työskenteleville kansalaisjärjestöille myönnetty perusrahoitus

Voiko komissio ilmoittaa, kuinka paljon vuonna 1999 tarkalleen myönnettiin perusrahoitusta kansalaisjärjestöille, jotka työskentelevät ikään perustuvan syrjinnän poistamiseksi? Mitkä eri järjestöt saivat perusrahoitusta? Mistä budjettikohdista se tarkalleen myönnettiin? Entä vuonna 1998 ja 1997?

Voiko komissio ilmoittaa, mitkä järjestöt saavat tätä rahoitusta tämänhetkisten suunnitelmien mukaan vuonna 2000 ja 2001? Mistä budjettikohdista määrärahat myönnetään?

Anna Diamantopouloun komission puolesta antama yhteinen vastaus kirjallisiin kysymyksiin E-2072/00, E-2073/00, E-2074/00 ja E-2075/00

(15. syyskuuta 2000)

Rasismin torjuntaan osallistuvien järjestöjen eurooppalaisen verkoston luomista valmisteleviin toimenpiteisiin myönnettiin 214 638 euroa vuonna 1997 budjettikohdasta B3-4114. Rasismin vastaisen eurooppalaisen verkoston ensimmäisenä toimintavuonna vuonna 1998 budjettikohdasta B3-4114 myönnettiin 602 866 euroa ajanjaksolle 1. joulukuuta 199831. joulukuuta 1999. Vuoden 1999 talousarviosta ei myönnetty määrärahoja rotuun ja etniseen alkuperään perustuvan syrjinnän alalla toimivien kansalaisjärjestöjen käyttömenoihin, koska kyseisen budjettikohdan selvitysosassa ei sallittu käyttömenojen rahoittamista ja koska komissio pystyi kattamaan rasismin vastaisen eurooppalaisen verkoston kulut vuonna 1999 vuoden 1998 talousarviosta. Vuonna 2000 rasismin vastaiselle eurooppalaiselle verkostolle myönnettiin käyttömenotukea budjettikohdan B5-803 selvitysosan perusteella. Tukea on myönnetty yhteensä 1 320 432 euroa ajanjaksolle 1. tammikuuta 200030. kesäkuuta 2001.

Yhteisön vuosien 1997, 1998 ja 1999 talousarvioista ei myönnetty tukea ikään, uskontoon tai vakaumukseen tai sukupuoliseen suuntautumiseen perustuvan syrjinnän alalla toimivien kansalaisjärjestöjen käyttömenoihin. Komissio järjesti kuitenkin vuonna 2000 ehdotuspyynnön tuen järjestämisestä Euroopan laajuisesti syrjinnän torjunnassa toimivien järjestöjen koordinointitoimille. Komissio tekee nyt pyynnön perusteella tukisopimuksia useiden erityyppisten järjestöjen kanssa. Osa niistä saattaa toimia rotuun, ikään, uskontoon, vakaumukseen tai sukupuoliseen suuntautumiseen perustuvan syrjinnän torjunnassa. Tiedot tukea saaneista järjestöistä julkaistaan komission web-sivustolla

(http://europa.eu.int/comm/employment_social/soc-prot/disable/index_en.htm).

Vuonna 2001 syrjinnän torjunnan alalla Euroopan laajuisesti toimiville kansalaisjärjestöille annettava perusrahoitus kuuluu syrjinnän torjuntaa koskevan toimintaohjelman alaan. Ohjelma on parhaillaan neuvoston ja parlamentin käsiteltävänä. Ohjelma perustuu EY:n perustamissopimuksen 13 artiklaan, ja siinä käsitellään rotuun ja etniseen alkuperään, uskontoon ja vakaumukseen, vammaisuuteen, ikään ja sukupuoliseen suuntautumiseen perustuvaa syrjintää. Komissio on ehdottanut, että kriteerit Euroopan tasolla toimivien kansalaisjärjestöjen valitsemiseksi olisi vahvistettava yhdessä ohjelman komitean kanssa. Näiden kriteerien perusteella on sitten tarkoitus järjestää ehdotuspyyntö. Tässä vaiheessa ei näin ollen ole mahdollista sanoa, mitkä järjestöt saavat rahoitusta.